Diari Oficial de la Generalitat Valenciana


Sumari del DOGV 3312, del 20-08-1998 (1998/6591)

ORDRE de 20 de juliol de 1998, de la Conselleria de Presidència de la Generalitat Valenciana, per la qual és convocat el Programa Valencià de Joves Cooperadors, per al finançament d'estades de joves que participen en projectes de desenvolupament cofinançats per la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3312

Data del DOGV
:   20-08-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/6591


Data del document
:   20-07-1998

Organisme emissor
:   Conselleria de Presidència

Tipus de document
:   Ordre

ORDRE de 20 de juliol de 1998, de la Conselleria de Presidència de la Generalitat Valenciana, per la qual és convocat el Programa Valencià de Joves Cooperadors, per al finançament d'estades de joves que participen en projectes de desenvolupament cofinançats per la Generalitat Valenciana. [1998/X6591]
  
La Generalitat Valenciana assumeix el deure ètic de la solidaritat amb els països més desafavorits, com a principi bàsic i fonamental inspirador de totes les actuacions relacionades amb la cooperació internacional al desenvolupament.
  
Entre els objectius, manifestats en el document marc d'actuació de la Generalitat Valenciana per a l'aplicació del Programa de Cooperació Internacional al Desenvolupament per a la IV Legislatura, estan, entre altres, la promoció i el suport a les accions tendents a difondre a la Comunitat Valenciana les diverses cultures dels països en via de desenvolupament; propiciar la participació de persones de la Comunitat Valenciana en l'execució i desenvolupament dels projectes de cooperació al desenvolupament cofinançats per la Generalitat i, també, el desplegament de totes les activitats que puguen contribuir al compliment del Programa de Cooperació Internacional al Desenvolupament.
  
Des d'aquesta perspectiva i amb la importància creixent que ha obtingut en aquests últims anys el Programa de Cooperació Internacional, del suport que, des de temps arrere, s'ha donat a les ONGD i altres entitats per a la realització d'activitats de sensibilització de la Comunitat Valenciana en aquest àmbit, s'ha dissenyat un Programa de Joves Cooperadors que permet fer un pas endavant en la labor de sensibilització i formació fins ara realitzada, a través de la participació de joves residents a la Comunitat Valenciana en experiències pràctiques de cooperació, en projectes de cooperació cofinançats per la Generalitat Valenciana.
  
La finalitat del Programa de Joves Cooperadors, és fomentar el valor de la solidaritat entre els/les joves residents a la Comunitat Valenciana, en relació amb les accions que durant aquests tres últims anys s'han impulsat des de la Generalitat Valenciana en els països en via de desenvolupament, i propiciar un acostament de la joventut a la realitat del Tercer Món, tot fomentant, alhora, la participació activa de tots els agents implicats, des del model de cooperació de la Generalitat Valenciana, en el suport a la joventut de la nostra Comunitat.
  
L'objecte de les ajudes és atendre la sensibilitat dels joves que, interessats en la problemàtica que afecta als països en via de desenvolupament, vulguen tenir-hi una participació més activa.
  
Per tot això, fent ús de les facultats conferides per la Llei 5/83 de 36 de desembre, de Govern Valencià i la Llei d'Hisenda Pública de la Generalitat Valenciana, Text Refós aprovat pel Decret Legislatiu, de 26 de juny de 1991, del Consell de la Generalitat Valenciana,
  
ORDENE
  
Article 1. Objecte i finalitat
  
La present ordre convoca les ajudes destinades a propiciar la formació i participació de joves cooperadors valencians, per a 1998, mitjançant la seua col·laboració en projectes de cooperació en els països en via de desenvolupament que estiguen sent executats mitjançant el finançament o cofinançament de la Generalitat Valenciana, a través d'estades mínimes de tres mesos.
  
Article 2. Crèdits pressupostaris
  
L'import global màxim destinat a aquestes ajudes serà de 40.744.556 de pessetes, les quals seran finançades amb càrrec a la línia de subvenció, codi comptable núm. 2612, «Accions institucionals de cooperació internacional al desenvolupament. Programa de cooperatius valencians», aplicació pressupostària 26.06.823.16.7. dels crèdits de la Conselleria de Presidència que es financen a càrrec de l'autorització conferida per la Llei 15/1997, de 29 de desembre de 1997, de la Generalitat Valenciana, de Pressupostos per a 1998. L'import màxim de cada ajuda serà de 625.000 pessetes.
  
Article 3. Requisits dels sol·licitants
  
Podran sol·licitar les ajudes aquelles persones que en el moment de l'acabament del termini de presentació de les sol·licituds acomplisquen els requisits següents:
  
a) Residir a la Comunitat Valenciana.
  
b) Tenir una edat superior a 20 anys i inferior a 31.
  
c) Coneixement del/ dels idioma/es utilitzat/s al país on s'exercisca l'activitat.
  
d) Disposar de l'acceptació expressa de qualsevol de les entitats que duen a terme l'execució d'un projecte finançat o cofinançat pel programa de cooperació internacional al desenvolupament de la Generalitat Valenciana respecte a la seua participació.
  
Des del dia d'entrada en vigor d'aquesta ordre, el departament de Cooperació Internacional al Desenvolupament de la Direcció General de Relacions Externes, siti a la plaça de Manises núm. 2, proporcionarà als interessats a participar en el Programa Valencià de Joves Cooperadors, una relació dels projectes finançats o cofinançats per la Generalitat Valenciana i de l'organització responsable d'aquest, perquè els sol·licitants seleccionen l'acció o el projecte en què vulguen participar-hi, i demanar l'acceptació de l'entitat responsable del projecte.
  
Article 4. Termini de presentació de les sol·licituds
  
1. Les sol·licituds s'adreçaran a la Direcció General de Relacions Externes. El termini de presentació serà de 30 dies naturals a comptar des de l'endemà a la publicació d'aquesta ordre en el Diari Oficial de la Generalitat Valenciana. Les sol·licituds podran presentar-se en qualsevol de les formes i mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Juntament amb la sol·licitud, complimentada d'acord amb el formulari que figura com a annex, s'acompanyarà la documentació requerida i l'especificació del projecte o acció en què es vulga participar, junt amb un document firmat per l'entitat responsable pel qual accepta la col·laboració del sol·licitant i especifica les funciones o tasques a realitzar en cas de resultar beneficiari de l'ajuda.
  
Article 5. Esmena de la sol·licitud
  
En el cas que la documentació presentada estiga incompleta, la Direcció General de Relacions Externes podrà requerir al sol·licitant per tal que, en el termini màxim de deu dies hàbils des de la notificació del requeriment, procedisca a esmenar la sol·licitud, transcorregut aquest termini sense que s'aporte la documentació o informació sol·licitada, hom entendrà que el sol·licitant desisteix de la seua petició, la qual serà arxivada, a l'efecte prevists en l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 6. Procediment per a la selecció dels participants
  
1. La selecció serà realitzada per la Comissió Permanent del Consell Assessor de la Comissió Executiva per a l'aplicació del programa de cooperació amb països en via de desenvolupament de la Generalitat Valenciana, les funcions i composició de la qual estan regulades pels arts. 8 i 9 de l'ordre de 23 de juny de 1989, de la Conselleria de Treball i Seguretat Social, d'acord amb els criteris següents:
  
a) Titulació acadèmica, qualificació professional i altres estudis de cada sol·licitant que més s'adeqüen a l'acció de cooperació al desenvolupament en la qual es vulga participar. Fins a un màxim de 30 punts.
  
b) Formació específica del sol·licitant: cursos, seminaris, etc., en l'àmbit de la cooperació i, també, les experiències importants en aquest camp. Fins a un màxim de 30 punts.
  
c) Vinculació activa a organismes o programes de caràcter sociohumanitari, principalment aquells que incidisquen en la cooperació al desenvolupament dels països més desfavorits. Fins a un màxim de 25 punts.
  
2. La Comissió Permanent realitzarà una entrevista personal als sol·licitants en relació amb els mèrits al·legats. Per a tenir accés a l'entrevista caldrà superar una puntuació mínima de 40 punts. La puntuació atribuïda com a resultat de l'entrevista no podrà superar els 15 punts.
  
3. La Comissió Permanent assignarà una puntuació a cada candidat d'acord amb el barem establit en els apartats 1 i 2, i elaborarà una relació prioritzada d'aquests d'acord amb la puntuació obtinguda i seleccionarà els 16 candidats amb una major puntuació dins d'aqueixa relació.
  
La Comissió Permanent podrà demanar la col·laboració d'altres persones expertes en la matèria, amb veu i sense vot.
  
Article 7. Resolució
  
1. La Comissió Permanent proposarà la Comissió Executiva la selecció d'un màxim de 16 candidats d'acord amb els criteris establits anteriorment. D'acord amb la proposta de la Comissió Permanent i a la vista de la documentació presentada pels candidats, la Comissió Executiva formularà una proposta de Resolució al conseller de Presidència, en el termini màxim de dos mesos a comptar des de la data d'acabament de presentació de les sol·licituds.
  
2. El conseller de Presidència dictarà Resolució en el termini màxim de dos mesos des de l'elevació de la proposta de Resolució per part de la Comissió Executiva, la relació dels seleccionats serà publicada en el Diari Oficial de la Generalitat Valenciana.
  
3. La falta de resolució expressa dins del termini establit anteriorment tindrà efectes desestimatoris de la sol·licitud.
  
Article 8. Renúncies
  
En el cas que algun dels seleccionats renunciara a l'ajuda o aquesta es revocara, el conseller de Presidència podrà concedir l'ajuda objecte de renúncia o revocació al candidat immediat en la relació prioritzada d'aquests, d'acord amb la puntuació assignada.
  
Article 9. Compromisos dels beneficiaris
  
El lliurament de l'ajuda queda condicionat a que el candidat seleccionat presente una declaració de compromís en la qual accepte:
  
a) Romandre al país de destí fins a l'acabament del període mínim establit i d'adaptar-se a les condicions derivades de les tasques a realitzar.
  
b) Subscriure una pòlissa d'accidents i malaltia i complir les recomanacions sanitàries corresponents.
  
c) Presentar, una vegada finalitzada la seua col·laboració, un informe en el qual realitze una valoració de l'experiència de la seua participació en el projecte o acció, de les conclusions i propostes.
  
Article 10
  
1. La subvenció concedida serà destinada a participar en el finançament de les despeses derivades de la manutenció i habitatge del cooperant, despeses de la pòlissa d'accidents i malaltia, despeses derivades del visat i taxes d'entrada i eixida del país de destinació, despeses de transport del cooperant al país de destinació i tornada i els trasllats motivats per la realització de l'acció al país de destinació.
  
2. El cooperant procurarà que els costos siguen els més adequats a la relació qualitat-preu.
  
Article 11. Abonament de l'ajuda i justificació
  
El 40% de la subvenció s'abonarà una vegada adjudicada l'ajuda, prèvia presentació del compromís a què fa referència l'article 9. El 20% següent serà lliurat una vegada justificada la despesa núm. 1 de la relació següent (bitllet d'anada i tornada en el mitjà de transport utilitzat juntament amb la factura corresponent) i finalment el 40% restant serà lliurat una vegada justificada la totalitat de l'acció mitjançant l'aportació de la documentació següent:
  
1. El bitllet d'anada i tornada en el mitjà de transport utilitzat amb la corresponent factura.
  
2. El rebut de la pòlissa subscrita per a casos d'accident i malaltia.
  
3. L'informe final especificat en l'article 9.c)
  
4. Un document expedit per la contrapart del país de destinació de l'acció en el qual se certifique el compliment del compromís establit en l'article 9.a) i una memòria que acredite l'aprofitament de l'estada per part del cooperant i la repercussió de la seua participació en el projecte o acció.
  
Article 12. Coordinació
  
La Conselleria de Presidència, a través de la Direcció General de Relacions Externes, designarà un tècnic del Programa de Cooperació Internacional al Desenvolupament encarregat de coordinar el Programa Valencià de Joves Cooperadors, qui podrà visitar qualsevol de les accions o els projectes en què participen els cooperadors per tal de fer un seguiment del programa.
  
Article 13. Incompliments
  
Com a conseqüència de l'incompliment de qualsevol de les obligacions derivades de la concessió de l'ajuda i d'acord amb el que disposa l'article 15 del Decret 201/1997 i l'article 47.9 del Decret Legislatiu de 26 de juny de 1991, del Govern Valencià, pel qual s'aprovà el Text Refós de la Llei d'Hisenda Pública Valenciana, el conseller de Presidència podrà procedir a revocar la subvenció, el beneficiari haurà de tornar les quantitats percebudes junt amb l'interés de demora corresponent.
  
DISPOSICIÓ FINAL
  
Aquesta ordre vigirà l'endemà de la seua publicació en el Diari Oficial de la Generalitat Valenciana.
  
València, 20 de juliol de 1998
  
El conseller de Presidència,
  
JOSÉ JOAQUÍN RIPOLL SERRANO
  
Annex
  
Sol·licitud de participació en el Programa Valencià de Joves Cooperadors
  
1. Dades personals:
  
Nom: DNI:
  
Cognoms:
  
Adreça: c/
  
Població: codi postal Tel.
  
Data de naixement:
  
2. Títol del projecte o acció en la qual se sol·licita de cooperar i identificació de l'entitat responsable:
  
3. Acreditació del coneixement d'idiomes:
  
Idioma/es utilitzat/s a la zona en què el cooperadors exercirà l'acció.............
  
Idioma/es acreditat/s pel/la cooperant (R: regular, B: bé, C: correctament)
  
IDIOMA LLIG PARLA ESCRIU
  
.............. .......... ............. ................
  
.............. .......... ............... .................
  
.............. .......... .............. . .................
  
4. Mèrits acreditats documentalment:
  
a) Titulació acadèmica o qualificació professional:
  
Altres estudis o cursos formatius realitzats:
  
b) Coneixements i experiències relacionades amb la cooperació al desenvolupament:
  
c) Vinculació a organismes o programes de caràcter sociohumanitari relacionats amb la cooperació al desenvolupament dels països més desfavorits:
  
Documentació a aportar junt amb la sol·licitud:
  
- Fotocopia del DNI
  
- Certificat d'empadronament en un municipi de la Comunitat Valenciana.
  
- Certificat/s de coneixement d'idiomes.
  
- Currículum Vitae.
  
- Documentació acreditativa dels mèrits al·legats.